[pic] | KOMISIA EURÓPSKYCH SPOLOČENSTIEV | Brusel, 21.6.2005 KOM(2005) 262 v konečnom znení SPRÁVA KOMISIE Výročná správa Komisieo Záručnom fonde a jeho správe v roku 2004 {SEC(2005) 807} OBSAH 1. Právny základ 3 2. Stav fondu k 31. decembru 2004 3 3. Platby do fondu 4 3.1. Platby zo všeobecného rozpočtu počas rozpočtového roka 4 3.2. Úrok z finančnej investície likvidných aktív fondu 5 3.3. Náhrada od platobne neschopných dlžníkov 6 4. Pasíva fondu 6 4.1. Nesplatené platby 6 4.2. Dotácia Európskej investičnej banky (EIB) 7 4.3. Devízové straty 7 1. PRÁVNY ZÁKLAD Nariadenie Rady (ES, Euratom) č. 2728/94 z 31. októbra 1994 (ďalej len „nariadenie“) ustanovilo Záručný fond pre vonkajšie opatrenia s cieľom odškodňovať veriteľov Spoločenstva v prípade platobnej neschopnosti príjemcov úverov, ktorým Spoločenstvo úvery poskytlo, alebo sa za ne zaručilo (Ú. v. ES L 293, 12.11.1994, s. 1). Toto nariadenie bolo zmenené a doplnené nariadením Rady (ES, Euratom) č. 1149/99 z 25. mája 1999 (Ú. v. ES L 139, 2.6.1999, s. 1) a nariadením Rady (ES, Euratom) č. 2273/2004 z 22. decembra 2004 (Ú. v. EÚ L 396, 31.12.2004, s. 28) (ďalej len „novelizované nariadenie“). V súlade s článkom 6 tohto nariadenia a na základe Dohody podpísanej medzi Spoločenstvom a Európskou investičnou bankou (EIB) dňa 23. novembra 1994 v Bruseli a dňa 25. novembra 1994 v Luxemburgu (ďalej len „Dohoda“) Komisia poverila EIB finančnou správou fondu. Podľa článku 8.2 Dohody Banka musí každý rok do 1. marca zaslať Komisii správu o stave fondu a jeho správe, výkaz o príjmoch a výdavkoch a finančný výkaz fondu za predchádzajúci rok. Výpis z tejto správy, ktorá pokrýva rok 2004, je možné nájsť v časti 2 pracovného dokumentu útvarov Komisie (ďalej len „Príloha“)[1]. Okrem toho článok 7 novelizovaného nariadenia stanovuje, aby Komisia do 31. mája nasledujúceho roka zaslala Európskemu parlamentu, Rade a Dvoru audítorov správu o stave fondu a jeho správe pre každý rozpočtový rok. 2. STAV FONDU K 31. DECEMBRU 2004 NA KONCI ROZPOčTOVÉHO ROKA 2004 FOND PREDSTAVOVAL CELKOVO SUMU 1 612 856 213,44 EUR (POZRI čASť 3 PRÍLOHY). OD ZALOžENIA FONDU, TÁTO SUMA PREDSTAVUJE VšETKY: - rozpočtové platby do fondu (2 532 164 500,00 eur); - čisté ročné zostatky z predchádzajúcich rokov (473 032 495,02 eur) - oneskorené splátky z nečlenských krajín (575 673 913,77); - dlhy zodpovedajúce splátkam nezrealizovaným v EIB (765 497,93 eur); - provízie prijaté za oneskorené náhrady v roku 2002 (5 090 662,91 eur); - menšie požiadavky na zdroje fondu (477 860 856,19 eur) a postupné splátky prebytkov vo fonde do rozpočtu (1 496 010 000,00 eur). Po odpočítaní prírastkov (dotácie EIB) fond k 31. decembru 2004 predstavuje celkovú sumu 1 612 090 715,51 eur . Celková čiastka konsolidovanej súvahy je 1 614 117 863,19 eur. Táto čiastka zahŕňa celkovú čiastku fondu plus nedoplatky kryté fondom a úroky z omeškania platieb (podrobnejšie v časti 5 Prílohy). Článok 3 nariadenia uvádza, že suma fondu musí dosiahnuť primeranú úroveň (cieľovú sumu) stanovenú na úrovni 9 % z celkových splatných kapitálových záväzkov vyplývajúcich z každej operácie plus nezaplatený splatný úrok. Novelizované nariadenie stanovuje, že operácie v prospech pristupujúcich krajín kryté Záručným fondom zostávajú po dátume ich pristúpenia naďalej kryté zárukou Spoločenstiev. Od tohto dátumu však prestávajú byť vonkajšími opatreniami Spoločenstiev a sú kryté priamo všeobecným rozpočtom Európskej únie a už nie Záručným fondom. Z tohto dôvodu nekryté záručné operácie pre pôžičky a úvery určené tretím krajinám plus nezaplatený splatný úrok činili celkovú sumu 12 068 132 585,66 eur k 31. decembru 2004, z ktorej 144 107 751,62 eur pripadalo na splatný, ale ešte nezaplatený úrok. Následne suma 338 831 402,07 bola vyplatená do rozpočtu 10. januára 2005 a predstavuje 9 % neuskutočnených operácií poskytnutých novým členským štátom k 1. máju 2004 (3 764 793 356,32 eur). Pomer medzi zdrojmi fondu (1 612 090 715,51 eur – 338 831 402,07 eur) a splatnými kapitálovými záväzkami v zmysle novelizovaného nariadenia bol 10,55 %. Keďže je pomer vyšší ako cieľová suma na úrovni 9 %, vyplatenie z fondu do všeobecného rozpočtu Európskej únie muselo byť realizované tak, ako ustanovuje tretí odsek článku 3 nariadenia. Suma, ktorá má byť zaplatená do rozpočtu v roku 2005, predstavuje 187 130 000,00 eur. 3. Platby do fondu 3.1. Platby zo všeobecného rozpočtu počas rozpočtového roka Právny základ pre zabezpečenie dohôd je opísaný v časti 1 Prílohy. Nariadenie Rady (ES) č. 2040/2000 z 26. septembra 2000 (Ú. v. ES L 244, 29.9.2000, s. 27) týkajúce sa rozpočtovej disciplíny oprávnilo zapísať do všeobecného rozpočtu rezervu pre operácie týkajúce sa úverov a záruk na úvery. Táto položka, ktorej boli v roku 2004 pridelené rozpočtové prostriedky v sume 221 miliónov eur, sa používa na vybavenie fondu sumami prevedenými do rozpočtovej položky pre platby do fondu. V súlade s právnym základom rozpočtový orgán v roku 2004 schválil dva prevody v sume 181 875 000,00 eur na vybavenie Záručného fondu. - Prevod DEC 34/2004[2]: 161 760 000,00 eur: tento prvý prevod bol pre platby do fondu so zreteľom na rozhodnutia Rady z 22. decembra 1999, 6. novembra 2001 a 29. apríla 2004 v súlade s dohodami uvedenými v Prílohe k nariadeniu. - Prevod DEC 35/2004[3]: 20 115 000,00 eur: tento druhý prevod bol pre platbu do fondu so zreteľom na úverovú operáciu schválenú Komisiou dňa 30. marca 2004. Rozhodnutia, na ktoré sa vzťahujú prevody, sú uvedené v časti 1 Prílohy. Oba prevody sa uskutočnili podľa mechanizmu pre kompenzáciu proti splateniu prebytku fondu, ktorý sa zrealizoval 10. augusta 2004. V súlade s potrebami uvedenými v Súhrnnej správe o fungovaní Záručného fondu[4] Komisia prijala zmenu a doplnenie nariadenia o Záručnom fonde na zlepšenie pravidiel pre mechanizmus tvorby rezerv, t.j. pravidiel, ktoré určujú, ako sú aktíva fondu uvoľňované v súlade s cieľovou sumou fondu[5]. 3.2. Úrok z finančnej investície likvidných aktív fondu Likvidné aktíva fondu sú investované v súlade so zásadami riadenia upravenými v Prílohe k Dohode medzi Komisiou a EIB z 23. a 25. novembra 1994, zmenenou a doplnenou Dodatkovou dohodou č. 1 zo 17. a 23. septembra 1994 a Dodatkovou dohodou č. 2 z 26. apríla a 8. mája 2002. Dodatkovou dohodou č. 2 boli investičné zásady zmenené v roku 2002 s cieľom skorigovať nadmernú likviditu, ktorá prekročila 50 % aktív fondu a obmedzila výnosy fondu. Zatiaľ čo sa udržiava tento limit, pričom aspoň jedna tretina fondu sa musí investovať v rámci krátkodobých investícií (do jedného roka), nástroje vhodné pre krátkodobú likviditu sa rozšírili. Tie teraz zahŕňajú cenné papiere s variabilným kurzom, bez ohľadu na dátum ich splatnosti, a cenné papiere s fixným kurzom s maximálne jednoročnou dobou splatnosti, bez ohľadu na ich pôvodnú dobu splatnosti. Toto je preto, lebo cenné papiere s fixným kurzom sú preplatené do výšky 100 % ich nominálnej hodnoty na konci doby ich platnosti (t.j. po maximálne jednom roku), zatiaľ čo cenné papiere s variabilným kurzom môžu byť predané kedykoľvek za cenu približujúcu sa hodnote 100 %, bez ohľadu na to koľko času zostáva do ich splatnosti. Na udržanie rovnováhy medzi rôznymi nástrojmi, u ktorých je sledovaná likvidita, najmenej 18 % (zodpovedajúcich dvojnásobnej miere tvorby rezerv fondu) sa udržiava v peňažných investíciách, najmä v bankových depozitách. Táto nová štruktúra pomohla zlepšiť výnos fondu a zároveň sa udržala obozretná úroveň likvidity. Nová štruktúra portfólia prijatá v roku 2002 bola v roku 2004 plne implementovaná a dodatočná likvidná rezerva bola odložená s cieľom pokryť významnú mimoriadnu platbu do rozpočtu očakávanú v druhej polovici roku 2004 alebo na začiatku roku 2005 (338 831 402,07 eur týkajúcich sa pristúpenia desiatich nových členských krajín). Zoznam bánk oprávnených prijímať vklady (záruky) je odsúhlasený Komisiou a EIB. Pôvodný zoznam je pravidelne revidovaný v zmysle posledných zmien v bankových ratingoch. Väčšina bánk sú členmi zúčtovacieho systému prostredníctvom eura (clearing). Všetky tieto banky majú rating agentúry Moody´s na úrovni najmenej A1 pre dlhodobé investície a P1 pre krátkodobé investície, alebo ekvivalentný rating od agentúr Standard & Poor’s alebo Fitch. Nimi realizované investície sa riadia pravidlami, ktorých cieľom je zabezpečiť rozloženie rizika a vyhnúť sa jeho koncentrácii. V roku 2004 úrok z vkladov, bežné účty Záručného fondu a cenné papiere predstavovali celkovo sumu 61 950 402,49 eur v nasledujúcom členení: - vklady : 10 855 766,08 eur; ide o stav k 31. decembru 2004 vrátane úroku z bankových vkladov (11 318 130,39 eur) a zmien vo vzniknutom úroku v roku 2004 (- 462 364,31 eur). Vzniknutý úrok zodpovedá úroku, ktorý nedostal fond na konci roka, ale bude vyplatený v lehotách pevne stanovených pre splatnosť investícií. Úrok vzniknutý k 31. decembru 2004 (738 069,03 eur) je znížený vzniknutým úrokom zapísaným na účty pre rok 2003, ale prijatým v roku 2004 (1 200 433,34 eur). - bežné účty : 53 933,68 eur pozostávajúcich z úroku zaznamenanom na bežnom účte. - portfólio cenných papierov : 51 040 702,73 eur; táto čiastka zahŕňa 50 411 967,55 eur úroku z cenných papierov (okrem obchodovateľných cenných papierov), 628 735,18 eur úroku získaného z obchodovateľných cenných papierov a 26 102 214,88 eur vzniknutého úroku k 31. decembru 2004. Úrok z cenných papierov je vytvorený investíciami do cenných papierov v súlade so zásadami investovania stanovenými v Dohode, v ktorej sa EIB zveruje úloha správy likvidných aktív fondu. Z tejto sumy však musí byť odpočítaná čiastka 2 845 532,15 eur zaznamenaná v priebehu roku ako rozdiel medzi vstupnou cenou a splatenou hodnotou rozdelenou pro rata temporis počas zostávajúcej doby splatnosti cenných papierov na držiteľa (zodpovedajúcou zapísaniu prirážky alebo zľavy zaznamenanej na výsledovke). Získané úroky sú zaznamenané vo výsledkoch rozpočtového roka. 3.3. Náhrada od platobne neschopných dlžníkov Oneskorené splátky dlžných krajín v operáciách, v ktorých fond uznal záruky, boli zaplatené do fondu. K 31. decembru 2004 má priebežná suma celkovú výšku 575 673 913,77, keďže jedna čistá splátka vo výške 7 456 334,33 eur bola prijatá počas roka. 4. Pasíva fondu 4.1. Nesplatené platby V roku 2004 boli voči fondu uplatnené dve požiadavky v celkovej čiastke 4 370 582,17 eur (pozri časť 2.2.1 Prílohy). 4.2. Dotácia Európskej investičnej banky (EIB) Druhá dodatková dohoda k Dohode, podpísaná dňa 26. apríla a 8. mája 2002, stanovuje, že dotácia banky je podmienená tým, že na každú z tranží aktív fondu sa použijú degresívne ročné sadzby provízie, ktoré sa ich jednotlivo týkajú.Táto dotácia je vypočítaná na základe priemerných aktív fondu. Dotácia banky pre rok 2004 bola stanovená na úrovni 765 497,93 a bola zaznamenaná vo výsledovke a ako prírastky (pasív) v súvahe. Táto dotácia bude vyplatená Európskej investičnej banke v prvom štvrťroku 2005. 4.3. Devízové straty V rámci devízových transakcií vo výške 10 117 515,47 USD (pozri časť 3.3) utrpel Záručný fond stratu 1 260 433,70 eur v súvislosti s náhradou z nesplateného úveru. [1] SEC(2005) 807 [2] SEC(2004) 716 v konečnom znení. [3] SEC(2004) 717 v konečnom znení. [4] KOM(2003) 604 v konečnom znení. [5] KOM(2005) 130 v konečnom znení.